Steve swaai sy omstrede twiet om | Netwerk24
Deur Meghan Lawrence 24 Junie 2019 11:06
Die Afrikaanse sanger Steve Hofmeyr het Maandagoggend weer kaalvuis op Twitter ingeklim ná verlede week se hewige debat op sosiale media oor die grondkwessie.
Hy het aanvanklik verlede Woensdag teenoor Phumzile van Damme, DA-LP, en Zindzi Mandela-Hlongwane, Suid-Afrikaanse ambassadeur in Denemarke, uitgevaar.
Hofmeyr het toe getwiet: “Julle SAL spring wanneer ek so sê en julle SAL vra hoe hoog. En wanneer julle kom om ons lewe en grond te vat, SAL julle doodgaan. Ons kontrak is so eenvoudig. En julle moet dit nie vergeet nie.”
Nou het die sanger soos volg getwiet: “Ek wil my twiet ter wille van transformasie en eenheid omswaai. ‘Liewe staatsamptenare. Ek dien julle en wanneer julle sê ek moet spring, sal ek vra hoe hoog. En wanneer julle kom om my land te vat en my gesin te vermoor, sal ek julle vrye toegang tot my huis gee. Ek belowe.”
Mandela-Hlongwane het ’n oorlog in die kleine op Twitter veroorsaak met haar twiets op Vrydag 14 Junie.
Dié een twiet waarin sy skryf: “Dear Apartheid apologists, your time is over. You will not rule again. We do not fear you. Finally. Land is ours,” is intussen verwyder.
Die twiet het ’n vurige debat op Twitter laat ontstaan. Foto: Twitter
Zindzi Mandela in 2013 in London. Foto: Neil P. Mockford, Getty Images
Dr. Naledi Pandor, nuwe minister van openbare betrekkinge en samewerking, het Mandela intussen oor die Twitter-geveg aangespreek waarin sy met verskeie wit Suid-Afrikaners betrokke geraak het.
Pandor het ook aan Rapport bevestig Mandela se termyn as ambassadeur in Denemarke verstryk binnekort. ’n Kenner glo dis moontlik weens hierdie rede dat sy so roekeloos met haar uitlatings op sosiale media is.
LEES OOK: Zindzi Mandela se termyn straks nie hernu
Van Damme is by die herrie op sosiale media betrek weens ’n beweerde rassevoorval by die V&A Waterfront op Dinsdag 18 Junie.
Van Damme het ’n foto van 'n gesin getwiet en geskryf dat die vrou haar afgeneem het terwyl ’n jong man in ’n swart hemp vir haar “voertsek” gesê en haar selfoon glo uit haar hand gestamp het.
“Hy het my met geweld gedreig. Ek het hom uit selfverdediging met die vuis teen die kop geslaan,” het sy ná die voorval geskryf.
Die ANC het Maandagoggend bevestig hy gaan voort met die strafregtelike klagte wat hy teen Hofmeyr in Johannesburg aanhangig gaan maak. Die party sê die sanger het doodsdreigemente teen Van Damme en Mandela-Hlongwane gemaak.
Pule Mabe, ANC-woordvoerder, het vroeër in ’n verklaring gesê dat Hofmeyr se twiet waarin hy geskryf het dat hy Mandela-Hlongwane en Van Damme se “baas” is omdat hy ’n belastingbetaler is, as “barbarisme, wit bevoorregting en giftige manlikheid” beskryf kan word.
Meer oor: Steve Hofmeyr | Twiet
‘Intimidasie eerder as crimen injuria’